На основу члана 37. Статута Града Ниша („Службени лист Града Ниша", број 88/2008), Скупштина Града Ниша, на седници од \_\_\_\_\_\_\_\_\_\_ 2013. године, донела је

О Д Л У К У

О САРАДЊИ ГРАДА НИША СА ОСНОВНИМ ЈАВНИМ ТУЖИЛАШТВОМ У НИШУ

Члан 1.

Град Ниш успоставља сарадњу са Основим јавним тужилаштвом у Нишу, ради регулисања уплата и распореда наменских средстава која су утврђена Закоником о кривичном поступку, посредством буџета Града Ниша.

Члан 2.

Сарадња ће се уредити протоколом између Града Ниша и Основног јавног тужилаштва на начин да се добровољне уплате осумњичених лица, којима се одлаже кривично гоњење, усмеравају на одговарајући уплатни рачун буџета Града Ниша, ради ефикасне и правичне расподеле наменских средстава хуманитарним организацијама, фондовима или јавним установама на територији града Ниша.

Протокол о сарадњи је саставни део одлуке.

Члан 3.

Овлашћује се градоначелник Града Ниша да, у име Града Ниша, закључи протокол о сарадњи са Основним јавним тужилаштвом у Нишу.

Члан 4.

Одлуку објавити у ''Службеном листу Града Ниша'', а иста ступа на снагу осмог дана од дана објављивања.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

О б р а з л о ж е њ е

Закоником о кривичном поступку („Службени гласник РС“, број 72/2011, 101/2011, 121/2012, 32/2013 и 45/2013), предвиђена је могућност остваривања посебне врсте прихода која потиче од добровољних уплата осумњичених лица којима јавни тужилац може одложити кривично гоњење. Истим прописом утврђено је да се добровољне уплате врше у корист хуманитарне организације, фонда или јавне установе. Предложеном одлуком се предвиђа успостављање сарадње са Основним јавним тужилаштвом у циљу обухватања наведених средстава кроз буџет Града Ниша, односно ради њиховог распоређивања по правилима која важе за буџетски систем.

Протоколом би се утврдио начин уплате напред поменутих средстава у буџет и ближе утврдила њихова намена, при чему би биле задржане исте групе крајњих корисника дефинисане закоником.

УПРАВА ЗА ФИНАНСИЈЕ, ИЗВОРНЕ ПРИХОДЕ ЛОКАЛНЕ

САМОУПРАВЕ И ЈАВНЕ НАБАВКЕ

У Нишу, децембра 2013. године

НАЧЕЛНИК

Миљан Стевановић

**Основно јавно тужилаштво у Нишу**, са седиштем у Нишу, ул. Вожда Карађорђа бр. 23, које заступа јавни тужилац Гордана Тепавац

и

**Град Ниш**, са седиштем у улици 7. Јули бр. 2, кога заступа Градоначелник Зоран Перишић, закључују

**ПРОТОКОЛ О САРАДЊИ**

***Општи принципи***

Члан 1.

Основно јавно тужилаштво у Нишу и Град Ниш, као потписници овог протокола, изражавају сагласност о потреби регулисања и унапређења међусобне сарадње.

Члан 2.

Овим протоколом се у циљу практичног остваривања сарадње, регулишу односи између Основног јавног тужилаштва у Нишу, као државног органа коме је, сагласно *Законику о кривичном поступку („Службени гласник РС“, број 72/2011, 101/2011, 121/2012, 32/2013 и 45/2013),* поверено овлашћење да одложи кривично гоњење за кривична дела за која је запрећена новчана казна или казна затвора до три године, односно до пет година уз претходну сагласност суда, ако осумњичени, уз пристанак оштећеног, прихвати да плати одређени новчани износ у корист хуманитарне организације, фонда или јавне установе и Града Ниша као јединице локалне самоуправе у којој грађани остварују право на локалну самоуправу у јавним пословима од непосредног, заједничког и општег интереса за грађане.

Члан 3.

Међусобна сарадња ће се остваривати у складу са позитивним прописима Републике Србије преко Града Ниша.

***Циљ протокола***

Члан 4.

Циљ овог Протокола је ефикасна и правична расподела наменских средстава хуманитарним организацијама, фондовима или јавним установама на територији Града Ниша,прикупљених применом института одлагања кривичног гоњења, а чију уплату наложи Основно јавно тужилаштво у Нишу примењујући овлашћење из члана 283. Законика о кривичном поступку.

***Предмет протокола***

Члан 5.

Предмет овог протокола јесте регулисање поступка трансфера финансијских средстава прикупљених применом овлашћења из члана 283. Законика о кривичном поступку, као и континуирана размена информација и података између потписника Протокола а ради остварења утврђеног циља.

Члан 6.

Када одлучи да има места примени института одлагања кривичног гоњења, односно примени члана 283. став 1. тачка 2. ЗКП-а, Основно јавно тужилаштво у Нишу ће осумњиченима наложити да финансијска средства уплаћују на рачун: Текући добровољни трансфери од физичких и правних лица у корист нивоа градова – Град Ниш, број 840-744141843-14, по моделу 97, са позивом на број одобрења 87-521, сврха уплате: број решења Основног јавног тужилаштва.

Члан 7.

Основно јавно тужилаштво у Нишу преузима обавезу да Граду Нишу достави решење којим осумњиченом налаже извршење финансијске обавезе и ово решење представља правни основ за уплату на наведени уплатни рачун.

Град Ниш , у року од 8 дана од дана уплате новчаног износа од стране осумњиченог на рачун буџета Града Ниша, из чл. 6 овог протокола, је у обавези да о овој уплати обавестити Основно јавно тужилаштво у Нишу.

Члан 8.

Град Ниш ће финансијска средства прикупљена применом института кривичног гоњења распоређивати путем одлуке о буџету директним корисницима буџета. Директни корисници ће вршити трансфер наменских средстава хуманитарним организацијама, фондовима или јавним установама ради побољшања услова рада, као и унапређења положаја крајњих корисника јавних услуга.

Праћење наменске употребе средстава вршиће се кроз дефинисање посебне шифре поменутог извора прихода, а у оквиру одговарајуће апропријације расхода, односно издатака.

Члан 9.

Потписници су сагласни да се периодично, у зависности од потребе, одржавају састанци између представника Основног јавног тужилаштва у Нишу и Града Ниша, у циљу анализе и прецизирања сарадње дефинисане протоколом.

Крајњи корисници наменских средстава имају обавезу, да преко директног корисника буџета надлежног за одговарујућу област, подносе наративни и финансијски извештај о трошењу средстава.

***Поверљивост информација***

Члан 10.

Потписници Протокола ће, у складу са позитивним прописима који регулишу заштиту података о личности и пословној тајни, обезбедити заштиту информација које су примљене од друге стране.

***Обавештавање јавности***

Члан 11.

Потписници Протокола ће периодично и на погодан начин, обавештавати јавност о пројектима финансираним средствима прикупљеним применом института одлагања кривичног гоњења.

***Закључивање и отказивање Протокола***

Члан 12.

Овај протокол се закључује на неодређено време, с тим што га сваки потписник може отказати писаним путем, са отказним роком од 30 дана.

Члан 13.

Потписници Протокола су сагласни да евентуалне спорове настале приликом извршавања овог протокола решавају мирним путем и споразумно.

Члан 14.

Овај Протокол се закључује у пет (5) истоветних примерка, од којих два (2) задржава Основно јавно тужилаштво, а три (3) Град Ниш.

Члан 15.

Овај Протокол примењиваће се од 01. 01. 2014. године.

У име У име

**Града Ниша Основног јавног тужилаштва**

Градоначелник Јавни тужилац

Проф. др Зоран Перишић Гордана Тепавац